b'\n_START_ARTICLE_\nKranjska\n_START_SECTION_\nIzvor imena\n_START_PARAGRAPH_\nStroka izpostavlja dva izvora imena. Starej\xc5\xa1i \xc2\xbbCarniola\xc2\xab\xc2\xa0je predslovanskega izvora in je pomanj\xc5\xa1evalnica starej\xc5\xa1ega pokrajinskega imena Karnija (latinsko Carnia), ki je izviralo iz Carni, latinskega imena ljudstva Karni, v 10. stoletju pa se v listinah vzporedno \xc5\xbee pojavlja oblika \xc2\xbbCreina\xc2\xab, ki kot nem\xc5\xa1ko \xc2\xbbKrain\xc2\xab\xc2\xa0oziroma slovensko \xc2\xbbKranjska\xc2\xab\xc2\xa0v 13. stoletju tudi prevlada. Slovenska oblika se je razvila iz imena Kranj, ta pa tako kot Carnia in Carniola izvira iz latinskega imena Karnov.\n_START_SECTION_\nPrevlada Habsbur\xc5\xbeanov\n_START_PARAGRAPH_\nUlrika je na Kranjskem nasledil \xc4\x8de\xc5\xa1ki kralj Otokar II. P\xc5\x99emysl, ki je zasedel Koro\xc5\xa1ko in Kranjsko (1269\xe2\x80\x931276), vendar se je zaradi zahteve dr\xc5\xbeavnega zbora, naj posesti prepusti Habsbur\xc5\xbeanom, zapletel v vojno z nem\xc5\xa1kim kraljem Rudolfom I., ki si je leta 1278 z bitko na Moravskem polju priboril Kranjsko marko in jo leta 1282 kot cesar podelil v fevd sinovoma Albrehtu in Rudolfu. S tem so oglejski patriarhi tudi formalno izgubili mejnogrofovski polo\xc5\xbeaj na Kranjskem.Kljub temu da so Habsbur\xc5\xbeani imeli Kranjsko v fevdu, so upravljanje z de\xc5\xbeelo izvajali grofje Gori\xc5\xa1ko-Tirolski vse do leta 1335, ko so dokon\xc4\x8dno zavladali Habsbur\xc5\xbeani in se kot vladarji obdr\xc5\xbeali vse do 20. stoletja.\n_START_SECTION_\nVojvodina Kranjska\n_START_PARAGRAPH_\nLeta 1364 je bila Kranjska povzdignjena v vojvodino. Habsbur\xc5\xbeani ve\xc4\x8dkrat podelijo pravice plemstvu in si tako utrjujejo oblast v de\xc5\xbeeli, na podlagi teh pravic se pri\xc4\x8dnejo razvijati tudi de\xc5\xbeelni stanovi. Habsbur\xc5\xbeani so \xc5\xa1irili posestva na Krasu, na Primorskem in v Istri, ter jih priklju\xc4\x8dili vojvodini Kranjski.'